b'\n_START_ARTICLE_\nHebe\n_START_PARAGRAPH_\nHebe (gresk: \xe1\xbc\xad\xce\xb2\xce\xb7, H\xc4\x93b\xc4\x93) var i gresk mytologi ungdommens gudinne, (romersk ekvivalent: Juventas), datter av Zevs og Hera gift med Herakles. Hebe var gudenes munnskjenk i gudenes hjem p\xc3\xa5 Olympos, serverte dem nektar, ud\xc3\xb8dlighetsdrikken, og ambrosia, gudenes f\xc3\xb8de, inntil hun ble gift med Herakles. Hennes etterf\xc3\xb8lger var den unge trojanske prinsen Ganymedes. Hun fylte ogs\xc3\xa5 badet for Ares og hjalp Hera opp i sin vogn._NEWLINE_I Evripides\' skuespill Heraklidene (\xc2\xabHerkules\xe2\x80\x99 barn\xc2\xbb) innvilget Hebe \xc3\xb8nsket til Iolaos om \xc3\xa5 bli ung igjen for \xc3\xa5 kunne bekjempe Eurysthevs, ham som p\xc3\xa5la Herakles\' hans tolv storverk. Hebe fikk to barn med Herakles: Alexiares og Aniketos, som forble evig unge._NEWLINE_Navnet Hebe kommer fra det greske ordet for \xc2\xabung\xc2\xbb eller \xc2\xablivets glans(tid)\xc2\xbb. Romerske Juventas betyr likeledes "ung", tilsvarende dagens engelske ord juvenile, \xc2\xabungdom\xc2\xbb. I kunsten er Hebe vanligvis avbildet i en lang kjole uten ermer. Hun ble ogs\xc3\xa5 dyrket som en gudinne for tilgivelser; frigitt fanger kunne henge deres lenker i hellige lunder i hennes helligdom p\xc3\xa5 Flius p\xc3\xa5 Peloponnes.'